Seun (9) ‘held’ ná hy ma se lewe redArgieffoto ŉ Negejarige seun van Milnerton in Kaapstad het Maandag sy ma se lewe gered toe hy nooddienste na hul huis in dié voorstad ontbied het oomblikke nadat hy sy ma bewusteloos aangetref het. Volgens ŉ verklaring van Community Medics, nooddienste wat in Kaapstad gestasioneer is, het die negejarige seun aanvanklik eers nooddienste in Pretoria gekontak. Die beampte wat dié oproep in Gauteng beantwoord het, het ŉ kennis in Kaapstad gekontak wat as vrywilliger vir Community Medics werk. “Die beampte het al die nodige inligting aan die Community Medics-beampte deurgegee. ŉ Ambulans is na die gesin se huis in Milnerton gestuur waarna die ma in ŉ ernstige toestand na die hospitaal gehaas is. Die kind se vinnige optrede en die bystand van die beampte in Pretoria het nooddienspersoneel gehelp om daarin te slaag dat die vrou binne 20 minute na ŉ hospitaal geneem kon word,” lui die verklaring. Community Medics het ŉ pleidooi aan ouers gerig om kinders reeds van ŉ jong ouderdom te leer hoe om in sulke situasies op te tree. “Weet jou kinders wie om te bel wanneer jy beseer is of skielik siek word? Dis belangrik om die noodnommers vir jou kinders te leer of om dit minstens êrens op te plak waar dit duidelik sigbaar is. Ons gee erkenning aan hierdie jong seun wat vandag ŉ held geword het.” Community Medics is ŉ niewinsgewende organisasie wat slegs op borge en skenkings staatmaak. Vir meer inligting oor dié organisasie besoek hul webwerf of Facebook-blad.